CELEX: 32017D2354
Language: sk
Date: 2017-12-14 00:00:00
Title: Vykonávacie rozhodnutie Komisie (EÚ) 2017/2354 zo 14. decembra 2017, ktorým sa povoľuje rozšírenie používania semien šalvie (Salvia hispanica) ako novej zložky potravín v súlade s nariadením Európskeho parlamentu a Rady (ES) č. 258/97 [oznámené pod číslom C(2017) 8470]

16.12.2017   
            
            
               SK
            
            
               Úradný vestník Európskej únie
            
            
               L 336/49
            
         VYKONÁVACIE ROZHODNUTIE KOMISIE (EÚ) 2017/2354
   zo 14. decembra 2017,
   ktorým sa povoľuje rozšírenie používania semien šalvie (Salvia hispanica) ako novej zložky potravín v súlade s nariadením Európskeho parlamentu a Rady (ES) č. 258/97
   
      
         [oznámené pod číslom C(2017) 8470]
      
   
   (Iba anglické znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Rozhodnutím Komisie 2009/827/ES (2) sa v súlade s nariadením (ES) č. 258/97 povolilo uvedenie semien šalvie (Salvia hispanica) na trh ako novej zložky potravín na používanie v pekárenských výrobkoch.
            
         
               (2)
            
            
               Vykonávacím rozhodnutím Komisie 2013/50/EÚ (3) sa v súlade s nariadením (ES) č. 258/97 povolilo rozšírenie používania semien šalvie (Salvia hispanica) ako novej zložky potravín na používanie v týchto ďalších kategóriách potravín: pekárenské výrobky, raňajkové cereálie, ovocné, orechové a semenné zmesi a balené semená šalvie predávané samostatne.
            
         
               (3)
            
            
               Dňa 18. septembra 2015 írsky úrad pre bezpečnosť potravín (Food Safety Authority of Ireland) vydal v súlade s nariadením (ES) č. 258/97 list o povolení rozšírenia používania semien šalvie (Salvia hispanica) ako novej zložky potravín, ktorá sa má používať v ďalších kategóriách potravín, konkrétne v ovocnej šťave a zmesiach ovocných štiav.
            
         
               (4)
            
            
               Dňa 5. septembra 2016 spoločnosť MEGGLE Hrvatska d.o.o. podala príslušnému orgánu Chorvátska žiadosť o rozšírenie používania semien šalvie (Salvia hispanica) ako novej zložky potravín, ktorá sa má používať v ďalších kategóriách potravín, konkrétne v jogurte.
            
         
               (5)
            
            
               Príslušný orgán Chorvátska vydal 11. januára 2017 svoju správu o prvotnom posudku (ďalej len „prvotná hodnotiaca správa“). V uvedenej správe dospel k záveru, že rozšírenie používania a navrhované najvyššie prípustné množstvá semien šalvie (Salvia hispanica) spĺňajú kritériá novej potraviny stanovené v článku 3 ods. 1 nariadenia (ES) č. 258/97.
            
         
               (6)
            
            
               Túto prvotnú hodnotiacu správu zaslala Komisia ostatným členským štátom 16. januára 2017.
            
         
               (7)
            
            
               Niektoré členské štáty vzniesli odôvodnené námietky v 60-dňovej lehote stanovenej v článku 6 ods. 4 prvom pododseku nariadenia (ES) č. 258/97, predovšetkým z dôvodu nedostatočných informácií. Dodatočné vysvetlenia žiadateľa uspokojivo zmiernili obavy členských štátov a Komisie.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Semená šalvie (Salvia hispanica) špecifikované v prílohe k tomuto rozhodnutiu možno umiestňovať na trh Únie ako novú zložku potravín na používanie v jogurte s maximálnym obsahom 1,3 g celých semien šalvie na 100 g jogurtu alebo 4,3 g celých semien šalvie na 330 g jogurtu (porcia).
   Článok 2
   Názov semien šalvie (Salvia hispanica), ktoré sa týmto rozhodnutím povoľujú, na označení potravín musí byť „semená šalvie (Salvia hispanica)“.
   Článok 3
   Toto rozhodnutie je určené spoločnosti MEGGLE Hrvatska d.o.o., Zeleno polje 34, 31 000 Osijek, Chorvátsko.
   
      V Bruseli 14. decembra 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Rozhodnutie Komisie 2009/827/ES z 13. októbra 2009, ktorým sa povoľuje uvedenie na trh semena šalvie (Salvia hispanica) ako novej zložky potravín v súlade s nariadením Európskeho parlamentu a Rady (ES) č. 258/97 (Ú. v. EÚ L 294, 11.11.2009, s. 14).
   
      (3)  Vykonávacie rozhodnutie Komisie 2013/50/EÚ z 22. januára 2013, ktorým sa povoľuje rozšírenie používania semena šalvie (Salvia hispanica) ako novej zložky potravín v súlade s nariadením Európskeho parlamentu a Rady (ES) č. 258/97 (Ú. v. EÚ L 21, 24.1.2013, s. 34).
   
      PRÍLOHA
      
         ŠPECIFIKÁCIE SEMIEN ŠALVIE (SALVIA HISPANICA)
      
      
         Opis
      
      Šalvia (Salvia hispanica) je letná jednoročná bylina, ktorá patrí do čeľade Labiatae. Semená sa po zozbieraní čistia mechanicky. Kvety, listy a ostatné časti rastliny sa odstránia.
      
         Špecifikácie semien šalvie (Salvia hispanica)
      
      
                  Sušina
               
               
                  91 – 96 %
               
            
                  Bielkoviny
               
               
                  19 – 25,6 %
               
            
                  Tuk
               
               
                  28 – 34 %
               
            
                  Sacharidy (1)
                  
               
               
                  24,6 – 41,5 %
               
            
                  Hrubá vláknina (2)
                  
               
               
                  20 – 32 %
               
            
                  Popol
               
               
                  4 – 6 %
               
            
         (1)  Sacharidy zahŕňajú hodnotu pre vlákninu (EÚ: sacharidy sú dostupné sacharidy = cukor + škrob)
      
         (2)  Hrubá vláknina je súčasťou vlákniny a je zložená najmä z nestráviteľnej celulózy, pentozanov a lignínu.